Podcastin teksti 8.11.2023/Susanna Hyväri ja Tiina Ikonen

**Moniammatillinen työ lasten ja nuorten oppimisen tukena**

Susanna: Tervetuloa *Moniammatillinen työ lasten ja nuorten oppimisen tukena podcastiin*. Minun nimeni on Susanna Hyväri. Työskentelen Diakissa erityisasiantuntijana ja kouluttajana.

Keskustelen lehtorin ja kuraattorin Tiina Ikosen kanssa kuinka ammattilaiset voivat kouluyhteisöissä parhaiten tukea erilaisia ja monista eri taustoista tulevia lapsia ja nuoria. Tervetuloa Tiina!

Tiina: Kiitos, Susanna, ja tervetuloa kaikille myös minun puolestani!

Susanna: Kertoisitko Tiina omasta ammatillisesta taustastasi suhteestasi tämän keskustelun teemoihin …

Tiina: Olen tosiaan Tiina Ikonen ja toimin Diakissa lehtorina ja kuraattorina. Aikaisemmin olen toiminut koulukuraattorina peruskoulussa ja opettajana yliopistolla. Moniammatillisen työn ja monikulttuurisen ohjauksen teemojen kanssa olen ollut tekemisissä niin koulutyön arjessa kuin erilasissa työelämätahojen kanssa toteutetuissa hankkeissa. Itselleni tärkeä on ollut esimerkiksi monikulttuurisen ohjauksen kehittämishanke Ohjaamojen kanssa. Koen, että olen oppinut paljon tehdessäni yhteistyötä eri alojen ammattilaisten kanssa. Omassa työssäni on aina yhdistynyt oppimisen edistäminen ja hyvinvoinnin tukeminen.

Susanna: Moniammatillisuus ymmärretään eri koulutustaustoista tulevien työntekijöiden osaamisen yhdistämiseksi ja soveltamiseksi usein tavallista haastavimmissa ja monenlaista osaamista vaativissa tehtävissä.

Täydennyskoulutukseen osallistuvat kuvasivat oppimistehtävissä hyvin monipuolisia oppilaitosyhteistyön muotoja kuten lapsen ja nuoren perheen kanssa käytäviä keskusteluja, moniammatillisia palavereja, ammattilaisten ja perheiden yhteistapaamisia. Tuen tarve saattoi olla esimerkiksi opiskelijan poissaolot, kieleen ja kulttuuriseen sopeutumiseen kuuluvat asiat tai oppijan oppimisen haasteet.

Keskeistä ohjaustyössä on mitä ilmeisemmin tuen ja avun tarpeen tunnistaminen. Tähän on sosiaali- ja terveysalan työssä yhdistetty tuttu varhaisen puuttumisen ajatus eli mahdollisimman aikainen pulmatilanteiden tunnistaminen ja niihin tarttuminen.

Mitä ajattelet Tiina, miten lapsen ja nuoren tuen tarpeita voidaan tunnistaa ja kuinka niiden kanssa tulisi menetellä esimerkiksi varhaisen puuttumisen keinoin?

Tiina: Lapsen tai tuen tarve voi liittyä hyvin monenlaisiin asioihin ja tulla esille erilaisin tavoin. Toisinaan huoli kasvaa hiljalleen pidemmän ajan kuluessa ja joskus huoli nousee nopeasti. Tärkeintä on, että joku huomaa lapsen tai nuoren voivan huonosti ja ottaa asian esille.

Koulussa esiin tulevat huolet voivat liittyä oppilaan oppimiseen ja kasvamiseen tai vaikka terveyteen, jaksamiseen ja mielen hyvinvointiin. Toisinaan huolen lähde on koulun ulkopuolella, mutta vaikuttaa koulunkäyntiin. Tällainen tilanne voi olla vaikkapa kuormittava tilanne oppilaan perheessä.

Se, että asiat eivät ole kohdallaan, voi huoli aivan konkreettisesti hyppiä koulun aikuisen silmille kiivaina sanoina ja tekoina. Monesti huono vointi myös kätkeytyy ja sitä on vaikea huomata. Lasten ja nuorten yksinäisyyden ja ulkopuolisuuden kokemukset ovat tutkimusten mukaan lisääntyneet viime vuosina. Ne ovat hyvä esimerkki hiljaisesta pahoinvoinnista.

Kun koulun aikuisella nousee huoli oppilaasta, on hänen lähdettävä selvittämään asiaa. Kiireellistä selvittämistä vaativassa tilanteessa on toki toimittava nopeasti. Valtaosassa tilanteita voi kuitenkin toimia rauhassa ja hätäilemättä. Näin myös luottamus kaikkien toimijoiden kesken rakentuu parhaiten. Perusperiaate huolen herätessä voisi olla:

* Keskustele rauhassa oppilaan kanssa ja kysy, mitä hänelle kuuluu.
* Pidä kotiväki mukana ja kartalla tilanteeseen sopivalla tavalla
* Älä jää yksin: jos huoli jatkuu, tulee koulun aikuisen kertoa tilanteesta oppilashuollon psykologille tai kuraattorille - yhdessä löytyy sitten teitä eteenpäin.

Koulun oppilashuoltosuunnitelmasta löytyy koottua tietoa varhaisen puuttumisen keinoista.

Susanna: Ohjaustyössä voidaan käyttää monia ammatillisia menetelmiä kuten dialogisuutta, voimavarojen vahvistamista, osallistavaa työtä sekä erilaisia terapeuttisia lähestymistapoja. Täydennyskoulutuksen yhteydessä on opiskeltu erityisesti osallistavia ja voimavaraistavia menetelmiä.

Mikä merkitys erilaisilla ammatillisen työn menetelmillä on lasten ja nuorten ohjauksessa?

Tiina: Ajattelen, että ammatillisen työn menetelmät ovat tärkeitä välineitä kasvun ja oppimisen tukemisessa. Ne ovat työvälineitä, joita ammattilainen soveltaa työssään. Mikään menetelmä ei kuitenkaan korvaa ihmisten välistä kohtaamista tai automaattisesti ratkaise tilannetta.

Osallistavat ja voimavaraistavat työskentelymenetelmät korostavat lapsen ja nuoren osallisuutta omassa elämässään ja sen erilaisissa tilanteissa. Itse olen kokenut, että voimavaraistavat menetelmät ovat hyvin tärkeitä kuraattorityössä. Lapsen tai nuoren käsitys itsestään ja omista vahvuuksistaan ja voimavaroistaan voi vahvistua työskentelyssä. Tavoitteena on nähdä hyvä lapsessa tai nuoressa ja saada hänet myös näkemään itsensä hyvänä ja riittävänä.

Esimerkki tällaisesta menetelmästä on vaikkapa vahvuusaurinko, jossa oppilaan itsensä lisäksi hänen läheisensä, opettajansa ja ystävänsä kirjoittavat auringonsäteille oppilaan vahvuuksia. Näin oppilaalle tulee monta kohtaamista vahvuuksiensa äärellä ja hän huomaa, miten monenlaisia vahvuuksia ja osaamisia hänellä on.

Vaikka mikään työskentelymenetelmä ei sovi kaikkiin tilanteisiin, ajattelen, että on kuitenkin pari toimintatapaa, jotka kokemukseni mukaan vievät tilannetta aina eteenpäin.

Vaikeassakin tilanteessa kannattaa pysähtyä ja kuunnella oppilasta. Tämä tarkoittaa aivan konkreettista ajan antamista tai tarjoamista. Näin aikuinen viestii lapselle tai nuorelle, että tämän asia on tärkeä. Usein enemmän merkitystä on hyvillä kysymyksillä kuin oikeilla vastauksilla. Ehkä tärkeintä kuitenkin on, että aikuinen ei sivuuta huolta tai pakene paikalta. Samalla ammattilaisen on hyvä muistaa, että superihminen ei tarvitse olla – inhimillisyys riittää.

Susanna: Vaativien ohjaustilanteita varten kootaan tavallisesti monialaisia tiimejä. Näissä ovat mukana mahdollisimman moni lapsen ja nuoren tilanteeseen osallistuva ammatillinen toimija ja esimerkiksi vanhemmat. Ammatillisia toimijoita voivat olla erityisopettaja, lastensuojelun työntekijä, puhe- tai toimintaterapeutti sekä tulkki. Täydennyskoulutukseen osallistuvat opettajat kuvasivat, että vanhemmat saattoivat kokea moniammatilliset tapaamiset vaativiksi, jopa pelottaviksi, eikä aina luottamusta herättäviksi. Usein perheiden kulttuuritaustassa ei tällaisesta toiminnasta usein ollut mitään kokemusta.

Mitä Tiina ajattelet, miten tällaisia monialaisia tapaamisia pitäisi järjestää ja kuinka niitä pitäisi valmistella?

Tiina: Tämä on tosi tärkeä kysymys. Pysähdytään tähän hetkeksi.

Kun järjestämme yhteistyötapaamisia, joissa ovat mukana lapsi tai nuori ja hänen perheensä sekä joukko koulun ammattilaisia tai muita tahoja, on tosi tärkeää miettiä, miten voimme suunnitella ja toteuttaa tilaisuuden, jossa jokaisella on hyvä olla ja asiaakin saadaan eteenpäin.

Tapaamisen valmistelussa on tärkeä ottaa huomioon, että kaikki ymmärtävät, mistä asioista puhutaan ja miksi. Koulujärjestelmä tukimuotoineen voi olla monelle vanhemmalle vieras. Vieras asia tuntuu usein jo sinällään pelottavalta ja altistaa väärinymmärryksille. Lapsen hyvinvointi ja oppiminen ovat vanhemmille yleensä hyvin merkittäviä asioita.

Ennen tapaamista onkin tärkeä kertoa kotiväelle tai huoltajille, miksi tapaaminen järjestetään, keitä siinä on mukana ja mikä kunkin osallistujan rooli on.

Pääsääntöisesti lapsi tai nuori on mukana yhteistapaamisissa. Myös hänen kanssaan on tärkeä keskustella tapaamisesta etukäteen ja kuulla hänen tunnelmiaan ja kysymyksiään. Tämän keskustelun kodin kanssa voi käydä tilanteesta riippuen luokanopettaja tai muu opettaja, oppilashuollon edustaja tai muu tuttu koulun aikuinen.

Tapaamista varten varataan mukava ja häiriötön tila, jossa voidaan olla “saman pöydän ääressä”.

Tapaamisen alussa jokainen esittäytyy, kuullaan mitä lapsella ja perheellä on mielessä ja sovitaan tavoitteista. Keskustelun aikana on tärkeä huolehtia, että kaikki voivat osallistua keskusteluun ja päätöksentekoon. Tämä tarkoittaa esimerkiksi aktiivista puheenvuoron tarjoamista ja kysymysten esittämistä lapselle/nuorelle/perheelle. Kysymysten on tärkeä koskea asioista, joihin perheen on mahdollista vastata.

Puhuttua viestintää on hyvä vahvistaa kirjallisella materiaalilla ja muulla havainnollistamisella. Mahdollisuus tulkin käyttämiseen on myös hyvä varmistaa. Lapsen tai nuoren ei pidä joutua tulkkaamaan yhteistapaamisessa.

Tapaamisen lopuksi tehdään yhteenveto tilanteesta ja siitä mitä on sovittu. Aikaa kannattaa varata siihen, että rauhassa varmistetaan, että kaikki ovat samassa ymmärryksessä asiasta. Keskustelun lopulla saattaa myös nousta esiin vielä jokin epäselväksi jäänyt tai mieltä painava kysymys. Keskeiset sopimukset kirjataan tilanteesta riippuen koulun pedagogisiin asiakirjoihin tai vaikkapa hyvinvointipalvelujen asiakirjoihin. Myös muu kirjallinen koonti, esim. muistilista, voi olla hyvä laatia yhdessä.

Tapaamisen eri vaiheissa ja keskustelun tuoksinassa on tärkeä toimia niin, että lapsi tai nuori säilyy keskipisteessä.

Susanna: Oppimistehtävissä tuotiin esille myös moniammatillisen työn haasteita. Yhteistyölle ei ollut aina luotu pelisääntöjä tai toimintamalleja, toisten työtä tunnettiin huonosti, välillä jäi yksin, vaikka olisi tarvinnut toisten ammattilaisten tukea, yhteistyölle ei ollut tarpeeksi työaikaa. Myös salassapitovelvollisuus vaikeutti joskus yhteistyötä.

Minkälaisia asioita Tiina sinulle tulee näistä kuvatuista haasteista mieleen?

Tiina: Moniammatillisen työn keskeisimpiä asioita on, että eri toimijat tuntevat toisensa ja toimenkuvansa. Koulussa toimii monia eri ammattilaisia luokan- ja aineenopettajista erityisopettajaan ja oppilashuollon henkilöstöön. Lisäksi kouluyhteisöön voi kuulua vaikkapa koulunkäynnin avustajia ja sosiaali- ja nuorisonohjaajia. Osa henkilöstöstä on toiminut pitkään samalla koululla ja osa on mukana lyhyemmän aikaa.

Toimiva käytäntö on, että koulun oppilashuoltosuunnitelma ja sen toteuttamiseen liittyvät pelisäännöt käydään yhdessä läpi säännöllisesti. Tällöin myös oppilashuollon edustajat voivat esittäytyä. Kun esimerkiksi psykologi tai kuraattori tulee arjessa tutuksi, on häntä helpompi lähestyä huolen noustua.

Koska monet tapaamiset oppilaiden asioissa ovat moniammatillisia, on toimijoiden tärkeä tuntea toisensa ja voida luottaa toisiinsa, kun esimerkiksi vanhempia tavataan työparityönä. Tämä voi olla iso voimavara jokaisen ammattilaisen arjessa.

Salassapitovelvollisuus vaikuttaa siihen, mitä ammattilaiset voivat kertoa toisilleen tai keskustella lapsen ja nuoren tai hänen perheensä asiassa. Oman kokemukseni mukaan haasteita helpottaa se muutoinkin hyvä periaate, että asiakas on läsnä häntä koskevia asioita käsiteltäessä. Näin lapsi, nuori tai vanhempi voi itse kertoa omasta tilanteestaan.

Oppilas- ja opiskelijahuoltolain mukaan oppilaitoksen työntekijän on huolta havaittuaan otettava yhteyttä oppilashuollon psykologiin tai kuraattoriin mieluiten yhdessä oppilaan tai opiskelijan kanssa. Salassapitosäännökset eivät estä tätä yhteydenottoa. Jos yhteydenottoa ei voida tehdä yhdessä lapsen tai nuoren kanssa, on hänelle kerrottava yhteydenotosta. Samoin huoltajalle on pääsääntöisesti annettava tieto yhteydenotosta.

Susanna: Luottamuksen syntyminen eri toimijoiden välillä näyttää olevan hyvin keskeinen ohjauksen ja tuen elementti. Luottamus tulisi olla lasten ja nuorten kesken, suhteessa vanhempiin, moniammatillisen verkoston välillä.

Miten sinun mielestäsi luottamusta voidaan edesauttaa ja mikä on sen merkitys yhteistyön onnistumisen kannalta?

Tiina: Luottamuksen merkitys on suuri. Ilman sitä on vaikea rakentaa onnistunutta yhteistyötä. Ajattelen, että kaikenlainen avoimuus ja läpinäkyvyys toimintatavoissa auttaa luottamuksen syntymisessä. Ammattilaisen on myös hyvä tunnistaa oma roolinsa ja valta-asemansa suhteessa lapseen, nuoreen ja perheeseen. Ammattilaisen rooliin kuuluu esimerkiksi päätöksenteon vaiheiden avaaminen ja siihen vaikuttamisen keinojen esiin tuominen.

Hyväksi havaittu luottamuksen rakentamisen malli on niin kutsuttu viiden K:n (5K) malli.

Siinä ensimmäinen K on kiinnostuminen: että olemme kiinnostuneita toisistamme ja maltamme pysähtyä toistemme äärelle. Kiinnostus saa toisen tuntemaan itsensä tärkeäksi.

Toinen K on kysyminen: että kysymme, mitä toinen ajattelee ja mitä hänelle kuuluu sen sijaan, että teemme oletuksia.

Kolmas K on kuuntelu: että myös kuulemme, mitä toinen vastaa. Emme keskeytä tai käännä heti keskustelua itseemme.

Neljäs K on kannustus: että muistamme kehua ja kiittää, antaa myönteistä palautetta toisillemme.

Viides K kuvaa asennetta kohtaamiseen, ja se on kunnioitus: että kunnioitamme jokaisen ajatuksia, tunteita ja yksilöllisyyttä - näemme, että jokainen on arvokas omana itsenään.

Näistä viidestä K:sta voit lukea lisää esimerkiksi Pauliina Avolan ja Viivi Pentikäisen kirjasta Kukoistava kasvatus.

Susanna: Ohjaustyö on monella tavalla haastavaa vuorovaikutustyötä. Koulutuksen myötä ohjaukseen saadaan valmiuksia, mutta suurimmalta osalta työ tekijäänsä opettaa.

Miten näet Tiina, kuinka itse olet kehittynyt vuosien varrella ohjaustyössä, ja mikä on mielestäsi esimerkiksi työnohjauksen merkitys työssä jakamisessa ja kehittymisessä?

Tiina: Tämä onkin hyvä kysymys. Olen nyt toiminut kymmenen vuotta kuraattorina ja toinen mokoma on vierähtänyt opettajana. Olen työskennellyt eri kouluasteilla alakoulusta korkeakouluun.

Yhä uudelleen huomaan, kuinka tärkeää on pysähtyä oppilaan tai opiskelijan asian äärelle. Käytännössä tämä tarkoittaa esimerkiksi sitä, että sovittu tapaaminen toteutuu eikä sen aikana ole kiire minnekään muualle tai puhelin soi. Osin kantapään kautta olen oppinut, että aina ei ole neuvomisen paikka - juuri koskaan ei ole - vaan tärkeämpää on tukea ihmistä itseään löytämään ratkaisuja. On myös hyväksyttävä, että läheskään aina ratkaisua ei löydy vaan tärkeämpää on löytää yhteys ja luottamus.

Ohjaustyössä tärkeää on rohkeus olla tietämättä, kysyä ja ihmetellä yhdessä. Sekä pitää oppilas tai opiskelija keskiössä ja vahvistaa hänen toimijuuttaan.

Työnohjaus on ollut minulle tärkeä tapa kehittyä työssäni ja vahvistaa työssäjaksamistani. Erityisesti tämä koskee kuraattorityötä, jossa käsittelen usein ihmisten kanssa monimutkaisia ja inhimillisesti vaikeita tilanteita, jotka herättävät tunteita myös itsessäni. Työnohjaus on hyvä mahdollisuus käsitellä näitä tunteita ja pohtia omia toimintamallejani.

Ohjaustyössä kehittyminen on osa laajempaa ammatillista kasvua. Ohjaustyön kaltaisessa vuorovaikutustyössä on tärkeää pitää huolta jaksamisestaan ja jatkuvasti vahvistaa itsetuntemustaan. Tähän elämä tarjoaa monenlaisia mahdollisuuksia. Tärkeää on myös olla armollinen itseään kohtaan ja muistaa, että riittävän hyvä kyllä riittää. Työteolle on tärkeä vetää myös rajaa eikä sen ole tarkoitus esim. viedä yöunia.

Itse innostun ja saan voimaa yhdessä tekemisestä työkavereiden, oppilaiden ja opiskelijoiden kanssa. Olen saanut työskennellä hyvin monien alojen ammattilaisten kanssa ja siinä yhdessä työskennellessäni olen oppinut heiltä paljon. Olen oppinut myös, että kaikkea ei tarvitse osata ja tietää itse. Myös erilaiset koulutukset ovat tuoneet uusia kulmia ohjaustyöhön.

Susanna: Puhutaan vielä lopuksi moniammatillisen työn tulevaisuudesta. Helsinki on tuonut uusia ammattiryhmiä, joiden työ liittyy enemmän oppilaiden hyvinvointiin kuin suoraan opetukseen. Kouluilla on esimerkiksi nuoriso-ohjaajia, perheiden kanssa toimivia monikulttuurisia ohjaajia ja liikuntaharrastuksen valinnassa tukevia valmentajia. Joukossa on myös kouluvalmentajia, jotka auttavat oppilaita pienissä ja suurissa huolissa. Helsingin sanomissa oli laaja juttu yhteisöpedagogi Hanna-Kaisa Virtasesta, jonka työn kuva vaihteli oppilaan haavan hoitamisesta välituntiriitojen selvittelyyn.

Minkälaisia ajatuksia nämä uudet muutokset koulujen ammattihenkilöstössä herättävät ja mistä ne kertovat? Mitkä voisivat mielestäsi olla moniammatillisen työn tulevaisuuden suuntia?

Tiina: Toivon, että tulevaisuuden koululla on eri ammattiryhmiä edustavia aikuisia. Tämä auttaa kouluja esim. jäsentämään tuen palvelujaan.

Lisäksi koululla voi olla vapaaehtoisina toimivia aikuisia kuten koulumummoja ja -vaareja, jotka omalla läsnäolollaan tuovat turvallisuutta ja hyvää mieltä koulupäiviin. Joskus tärkein tuki on saada lukea lukuläksy rauhassa koulumummolle tai käydä retkellä oman koulukummin kanssa.

Tärkeää on myös, että kouluyhteisöön kuuluu erilaisista, esim. kulttuurisista ja kielellisistä, taustoista tulevia aikuisia.

Tulevaisuuden koululla tunnistetaan kouluyhteisöön kuuluvien moninaisten ihmisten vahvuudet ja resurssit, joita he tuovat yhteisöön. Tämä vahvistaa koko kouluyhteisön yhteenkuuluvuutta ja yhteistyötä eri toimijoiden kesken.

Susanna: Olemme keskustelleet moniammatillisen työn merkityksestä ja tehtävistä opiskelijoiden oppimisen tukena. Tärkeiksi asioiksi ovat nousseet opiskelijan huolien ja kysymysten tarkka kuunteleminen, yhteistyötapaamisten ja moniammatillisen työn huolellinen suunnittelu. Onnistunut ohjaus perustuu luottamuksen ja sen rakentamiseen eri toimijoiden välillä. Myös ammattilaisen tarvitsee työhönsä tukea. Työnohjaus auttaa työssäjaksamisessa ja syventää ammatillista osaamista. Tulevaisuuden kouluyhteisössä toimii monipuolinen joukko eri ammattialojen edustajia, vapaaehtoisia ja eri kulttuuri- ja kielitaustan edustajia.

Kiitos keskustelusta ja kuulijoille mukana olemisesta!

Podcastissa mainitut materiaalit:

Pauliina Avola ja Viivi Pentikäinen: Kukoistava kasvatus. Positiivisen pedagogiikan ja laaja-alaisen hyvinvointiopetuksen käsikirja. BEEHappy Publishing. 2020. [Kukoistava kasvatus, positiivisen pedagogiikan käsikirja (beehappypublishing.com)](https://www.beehappypublishing.com/product/kukoistava-kasvatus/)

Oppilas- ja opiskelijahuoltolaki [Oppilas- ja opiskelijahuoltolaki 1287/2013 - Säädökset alkuperäisinä - FINLEX ®](https://www.finlex.fi/fi/laki/alkup/2013/20131287)